**Identificació de la sessió**

Caràcter: Ordinari

Data: 26 de setembre de 2011

Lloc: Sala d’Actes de l’Ajuntament de Fontcoberta

Hora. Les 21’30h.

**Assistents:**

Alcalde: Sr. Joan Estarriola i Vilardell

Regidors:

* Sra. Pilar Busquets i Barceló

- Sr. Carles Pedrola Carreras

- Sr. Xavier Cros Verdaguer

* Sr. Narcís Bartis Bosch
* Sr. Lluís Freixa Macià
* Sr. Jaume Roura i Noguer
* Sra. Consol Mas i Torres.
* Sr. Francesc Molina Jiménez

Hi assisteix, com a Secretària de la Corporació, la Sra. Maria Grau i Pagès.

L’Alcalde-President obre l’acte públic i es procedeix a tractar els assumptes inclosos a l’ordre del dia .

**1r.- APROVACIO ACTA ANTERIOR**

Els membres de la Corporació disposen d’una fotocòpia de l’acta de la sessió celebrada el dia 25 de juliol i l’acta de constitució de l’Ajuntament que són aprovades per unanimitat i sense cap esmena.

**2n.-INFORMACIO DE LES RESOLUCIONS DE L’ALCALDIA**

El Sr. Alcalde dóna compte al Ple de les resolucions d’alcaldia núm. 104 a la 121. La Corporació es dóna per assabentada.

**3r.- INFORMACIÓ DE L’ALCALDIA I DEL DESPATX OFICIAL**

Pren la paraula el Sr. Alcalde i diu que llegirà el despatx oficial, i les informacions relacionades en temes de l’Ajuntament ho deixarà pel final, abans dels precs i preguntes.

Seguidament el Sr. Alcalde dóna compte a la corporació de l’última correspondència oficial rebuda:

* Escrit de l’Institut Català d’Energia en el que ens informen que no concedeixen la subvenció per la millora de l’enllumenat.
* Escrit del Consell Comarcal en el que comuniquen el nom del vicepresident delegat del Consell Consultiu de la Gent Gran, el Sr. Joaquim Reig que substitueix al Sr. Joan Casas.
* De ACM han lliurat el llibre “Sóc regidor d’urbanisme, i ara què?
* Del Patronat Costa Brava fan tramesa de la Memòria anual d’activitats del Patronat.
* De la Delegació del Govern a Catalunya fan tramesa del llibre “Impacto territorial del Fondo Estatal de Empleo para la sostenibilidad”, sobre la gestió i resultats del Fons.
* Del Departament de Territori i Sostenibilitat ens notifiquen la supressió d’una expedició de la línia L-107 Bus Banyoles del servei públic regular de transport de viatgers per la baixa ocupació i el seu resultat d’explotació dels darrers anys.
* De la Delegació d’Economia i Hisenda a Girona ens comuniquen la designació del Sr. Josep Garcia Costa com a tècnic facultatiu d’aquesta Gerència en el nostre municipi.
* Escrit del Departament de Territori i Sostenibilitat en el que comuniquen que d’acord amb la nova estructura departamental de la Generalitat, es simplificaran els tràmits dels informes urbanístics tant de medi ambient com urbanisme.
* Escrit de Gas Natural en el que feliciten al Sr. Alcalde per la seva reelecció.
* Escrit de l’Institut Català d’Energia en el que recorden aplicar mesures per l’estalvi energètic i econòmic per les festes de Nadal.
* Escrit de Mèmora en el que comuniquen el nomenament del nou Gerent a Girona, el Sr. Josep Mª Bosch i Serra.
* Escrit del President de la Generalitat en relació a la diada de Catalunya.
* De la Xarxa Local de Municipis, XALOC ens comuniquen el nomenament de la presidenta d’aquest organisme la Sra. Marta Felip Torres.
* D’Endesa feliciten al Sr. Alcalde per la seva reelecció.
* De Prodaisa comuniquen les lectures dels comptadors d’aigua potable durant el segon trimestre de 2011.
* Carta del President de la Diputació en el que es posa a disposició de l’Ajuntament en tot el que sigui d’interès i factible d’aconseguir.
* Escrit de Cilma en el que trameten informació del Premi Medi Ambient Cilma 2011.
* Del Consorci de les Vies Verdes comuniquen l’organització d’una bicicletada per donar a conèixer les vies verdes de Girona.
* Escrit del President del Consell Comarcal del Pla de l’Estany en el que comunica la possessió del càrrec, felicita al Sr. Alcalde pel seu nomenament, i es posa a disposició per tot el que sigui d’interès en aquesta nova etapa.
* Escrit de l’Agència Catalana de l’Aigua en el que notifiquen la resolució de concessió d’aigües sol·licitada per l’empresa “Derivados Agrícolas e Industriales SL”.
* Escrit del Mossèn de la parròquia de Fontcoberta en el que agraeix en nom propi i de l’Agrupació Escolta del Pla de l’Estany el haver-los deixat acampar al costat de la capellà de Sta. Caterina d’Espasens i la utilització del local de l’escola Vella de Vilavenut.
* Escrit del Departament de Governació en el que feliciten al Sr. Alcalde per la seva reelecció.

**4t.- APROVACIÓ COMPTE GENERAL EXERCICI 2010**

Els estats i comptes anuals de l’exercici 2010 van ser sotmesos a informe de la Comissió Especial de Comptes, la qual va emetre dictamen el data 8 de juny de 2011.

Exposat el Compte General, al públic, en el Butlletí Oficial de la Província núm. 156 del dia 14 de juliol de 2011, no se’n varen formular reclamacions, al·legacions ni observacions.

Acomplertes totes les tramitacions legals que determinen els articles 189 al 193 de la Llei 39/1988, de 28 de desembre, reguladores de les hisendes locals, es proposa la seva aprovació.

Pren la Paraula el Regidor Sr. Francesc Molina i manifesta que votaran a favor i demana que es trameti al grup el calendari de reunions que tenen previst amb la Comissió Especial de Comptes i ofereix la seva col·laboració.

Així doncs per unanimitat, s’acorda:

1.- Aprovar definitivament els estats i comptes anuals corresponents a l’exercici 2010.

2.- Enviar l’expedient del Compte General de l’exercici 2010 a la Sindicatura de Comptes d’acord amb el que determinen els articles esmentats de la Llei 39/1988 de 28 de desembre, reguladora de les hisendes locals.

**5è.- APROVACIÓ INICIAL PROJECTE D’ARRANJAMENT CAMINS SERRA PELADA I ESCOLA VELLA DE VILAVENUT. PUOSC/2012**

Redactat el projecte “Arranjament dels camins de la Serra Pelada i de l’escola de Vilavenut” pels Serveis Tècnics del Consell Comarcal del Pla de l’Estany, i informat favorablement pel tècnic municipal, el Sr. Alcalde proposa aprovar-lo inicialment.

Pren la paraula el Sr. Jaume Roura i demana si hi hauran Contribucions Especials per aquesta obra i si hi ha millores.

El Sr. Alcalde respon i diu que el proper dimecres es reuneixen amb el tècnic que ha redactat el projecte i els tècnics municipals per parlar de les millores i decidir si es posaran contribucions especials.

El Sr. Roura diu que si es posen contribucions especials els agradaria saber quin criteri es fa servir.

El Sr. Lluis Freixa comenta que s’hauria d’agafar un criteri i poder consensuar-lo.

El Sr. Alcalde comenta que en aquest Ajuntament hi havia el criteri de no posar contribucions especials, però que a la passada legislatura sí que es varen posar contribucions especials a l’obra del C/ Mare de Déu de la Font mitjançant el sistema de metre de façana i metre del solar de manera proporcional.

El Sr. Freixa pregunta si s’ha executat alguna obra d’urbanització on no s’han posat contribucions especials, i destaca l’obra de la plaça major de Vilavenut.

El Sr. Alcalde comenta que a Vilavenut l’any anterior d’executar l’obra de la Plaça Major es va fer l’obra de construcció del dipòsit d’aigua potable i el canvi de la xarxa d’aigua a tot el poble. Que per aquesta obra tots els veïns varen pagar contribucions especials. I atès que el PUOSC mitjançant una al·legació feta per l’obra d’urbanització ens va augmentar la subvenció, es va creure prudent no imposar les contribucions especials.

Es passa a la votació d’aquest punt, i per unanimitat, s’acorda:

**Primer**.- Aprovar inicialment el Projecte d’arranjament dels camins de la Serra Pelada i l’escola Vella de Vilavenut redactats pels serveis tècnics del Consell Comarcal, amb un pressupost d’execució per contracte de 99.755,74 euros inclòs dintre el PUOSC/2012.

**Segon**.- Sotmetre l’expedient aprovat inicialment, així com la resta de documentació, a informació pública pel termini d’un mes, a comptar des del dia següent al de la darrera publicació d’aquest edicte al Butlletí Oficial de la Província, diari de major difusió a la província i tauler d’anuncis de la Corporació, d’acord amb el que disposa l’art. 83 de la llei 2/2002, de 14 de març d’Urbanisme.

**6è.- APROVACIÓ INICIAR EXPEDIENT PER A DISSOLDRE EL PATRONAT DE LA FUNDACIO PÚBLICA DEL MUSEU DE LA HISTORIA DE FONTCOBERTA.**

En data 29 de maig de 1997 es va crear un Patronat de la Fundació pública del Museu de la Història de Fontcoberta, amb personalitat pròpia i amb seu a Can Jan de la Farrès d’acord amb els estatuts de la Fundació Pública aprovats per l’Ajuntament en data 19 de febrer de 1997, que tenia com a objecte primordial l’administració i organització del patrimoni museístic de Can Jan.

Atesa la resolució del Director General del Patrimoni Cultural en la que es cancel·la la inscripció del Museu de la Història de Fontcoberta del Registre de Museus i es considera amb caràcter de col·lecció el conjunt de béns culturals que el constitueixen,

Es proposa

1.- Aprovar la dissolució del Patronat de la Fundació Pública del Museu de la Història de Fontcoberta i la seva cancel·lació en el Registre d’Entitats dels Ens Locals de Catalunya.

Pren la paraula el Regidor Sr. Lluís Freixa i diu que el seu grup vota en contra d’aquest punt, ja que no estan d’acord amb el que ha fet el grup d’ERC de carregar-se un equipament cultural. Que es va inaugurar l’any 1997, i que és molt trist que unilateralment s’hagi pres la decisió de carregar-se l’equipament cultural i la biblioteca. Que evidentment s’han reduït els costos si no hi ha cap servei. El que s’havia d’haver fet si és que econòmicament era inviable, i tenint en compte que l’obertura d’aquest centre va costar molt sacrifici al poble, era sentar-nos i parlar-ne. Que sembla estrany que sent el grup d’ERC s’hagin carregat el centre cultural, ja que el tancament no es fa avui per demà, que suposa que s’ha demanat consell a altes instàncies, que ja s’informaran i esperen saber la veritat de com ha anat tot. Que hi ha moltes coses a decidir, per exemple els rellotges on són? Es vendran per xatarra? Que hauran d’explicar-ho tot molt bé al poble. Que espera una resposta a tot això i que si volen no cal que sigui ara mateix.

Pren la paraula el Sr. Alcalde i diu que el contestarà ara mateix, que aquí ningú es carrega cap equipament. El que es dissolt és el Patronat, un ens, no un equipament, i es fa perquè la Direcció de Museus va descatalogar el Museu de Can Jan i per tant el Patronat no té cap raó de ser. El Museu quan ells varen entrar a l’Ajuntament ja no tenia director/a, no s’havien presentat des de feia 3 o 4 anys les corresponents memòries anuals. L’únic que s’ha fet en aquests moments de crisis és sumar esforços per optimitzar recursos.

Penseu que Banyoles ha tancat dos museus i únicament els obra a temps parcial.

En quant a la biblioteca, en aquests moments, continua a Can Jan i l’aposta del grup d’ERC és apropar-la al nucli, a on hi ha la gent, a l’escola Alzina Reclamadora. Segons Ensenyament el proper novembre començaran les obres d’ampliació de l’escola i ja està previst un espai per la biblioteca pública.

S’ha de dir que a la biblioteca de Can Jan no hi va ningú, ni nens, ni joves ni gent gran.

En relació als rellotges, que segons havien dit, eren una donació, però que varen costar uns 9 o 10 milions de les antigues pessetes, estan guardats i empaquetats, i en farem una exposició el dia que s’organitzi una activitat a Can Jan que ens sembli adient.

El Sr. Alcalde explica que un Museu de l’Empordà a Figueres, que ja té alguns rellotges en exposició, li varem oferir exposar els de Fontcoberta. Varen venir a mirar-los i no els varen voler, per la senzilla raó de que els nostres rellotges tenen un valor artesanal, però no museístic, els motors són tots iguals.

Que el centre de Can Jan no s’ha tancat, que a l’any 2010 varen passar per Can Jan a veure el tema de la Platja d’Espolla unes 1000 persones, la majoria alumnes d’escoles i instituts, això sense fer-ne ressò ni publicitat. Que el que s’ha fet és optimitzar-lo, donar-li una sortida que no tenia.

Seguidament pren la paraula la regidora Sra. Pilar Busquets i explica que segons la Llei de Museus per mantenir el de Can Jan havíem de tenir guardes de seguretat, personal, tot el material catalogat i informatitzat per optar a subvencions.

En canvi podem demanar subvencions com a centre cultural, que es pot dir museu si volem, ja que sortirà en els mateixos catàlegs, però no vindran a fer la inspecció cada any.

Que s’havien fet gestions per a dependre del Museu Darder de Banyoles, i d’entrada es veia bé, es va intentar que el director fos la mateixa persona, i que quan es visités el Darder a Banyoles es continues la visita a Can Jan. No va poder ser possible. Va venir el director de Banyoles, el Sr. Figueres per mirar l’exposició que teníem sobre arqueologia i va quedar decebut, ja que va comentar que el que tenien guardat de Fontcoberta a la Pia Almoina, era molt més interessant que el que hi havia a Can Jan.

Continua la regidora dient que, el que sí és interessant és l’exposició i plafons de la Platja d’Espolla, que es confon Museu amb Sala d’Exposicions, que s’ha d’entendre que no s’han carregat res, únicament s’ha potenciat cap una altra vessant.

En relació als rellotges no tenen cap valor museístic, però se n’exposaran alguns en el pregó de la festa major d’algun any.

S’estan preparant uns nous plafons i un nou DVD de Fontcoberta que parla de tots els temes de Fontcoberta, esglésies, platja d’Espolla, Melianta, Fontcoberta, Vilavenut, es a dir es parla de tot el municipi.

Seguidament pren la paraula el Sr. Alcalde i manifesta que el Patronat del Museu de la Història de Fontcoberta anava lligat al Museu. Que si es vol fer un altre Patronat de la Història de Fontcoberta, o d’algun altre nom endavant però no del Museu.

Pren la paraula el regidor Sr. Lluis Freixa i manifesta que el que passarà amb la biblioteca serà com altres coses, passaran tres anys físicament hi és, però sinó es fan activitats es perd.

Que no tenim estadística de la mainada que anava a la biblioteca, que evidentment si està tancat no ira ningú.

El Sr. Alcalde acaba dient que s’ha de ser realista i tocar de peus a terra.

Seguidament s’adopta per cinc vots a favor i quatre en contra el següent acord:

1.- Aprovar la dissolució del Patronat de la Fundació Pública del Museu de la Història de Fontcoberta i la seva cancel·lació en el Registre d’Entitats dels Ens Locals de Catalunya.

Exposar l’expedient a exposició pública a la Secretaria d’aquest Ajuntament durant trenta dies, comptats des de l’endemà de la publicació del present anunci en el BOP de Girona, a l’efecte que els interessats puguin consultar l’expedient i presentar les reclamacions o al·legacions oportunes.

En cas de no presentar-se cap reclamació, l’acord provisional esdevindrà definitiu, sense necessitat d’adoptar-ne un de nou, i serà publicat al BOP i al tauló d’anuncis de l’Ajuntament.

**7.- APROVACIÓ MANIFEST OMNIUM CULTURAL**

Llegit el manifest d’Òmnium Cultural per l’onze de setembre de 2011a la plaça de Catalunya de Melianta amb motiu de la Diada Nacional de Catalunya, que es transcriu a continuació, es proposa la seva aprovació, que és adoptada per unanimitat.

*Avui, amb motiu de la Diada Nacional de Catalunya, després de les demostracions de canvi i de força cívica de l’últim any, podem dir que el país es troba en un moment important i decisiu. Catalunya està immersa en una mena de segona transició en la qual la societat civil ha de tenir més protagonisme en la presa de decisions en un context d’aprofundiment democràtic.*

*El país necessita respostes en un moment en què les relacions amb Espanya estan en un punt de no retorn, estem patint de valent la crisi econòmica, que afecta especialment les generacions més joves, estem afrontant nous desafiaments a la nostra llengua que crèiem superats. En aquests moments, un any després de la manifestació del 10 de juliol i un cop tancat el cicle de les consultes, havent demostrat que el gruix de la gent vol decidir el propi futur, havent provat fins i tot la militància democràtica dels ciutadans, la pregunta que més escoltem és “I ara, què?”.*

*Des de la societat organitzada que creu en un país millor i més lliure volem destacar tres punts indispensables per fer avançar el nostre país.*

*Tres punts que avui, Diada Nacional de Catalunya, volem tornar a posar sobre la taula:*

*1. El model d’immersió i la nostra llengua no poden patir més atacs ni perillar per accions particulars. La nostra llengua ha de ser llengua vehicular a l’escola i a tots els espais socials. Cal, amb les mesures legals necessàries, seguir defensant la llengua de qualsevol atac arreu dels Països Catalans. Cal defensar el model d’immersió lingüística com a model viable de cohesió i construcció social i cal impulsar un gran acord social, polític i econòmic per fer del català la llengua comuna de tots els qui vivim en aquest país, assegurant així, un país d’igualtat d’oportunitats per a tots i totes, joves i grans.*

*2. En els propers quatre anys Catalunya ha de poder fer un pas important en dos aspectes: ha de recaptar els seus impostos i ha de determinar la seva política econòmica. En els propers mesos caldrà exigir la unitat de la classe política per assolir un acord, al més ampli possible, per a un model de concert econòmic. No acceptarem cap rebaixa ni rendició i, si l’Estat espanyol s’hi oposa, ens comprometem a estudiar fórmules d’objecció fiscal com a pas ferm cap a la independència econòmica.*

*3. Ens cal tota la força de la societat civil per deixar ben clar que Catalunya té dret a decidir. Cal que l’acció pública i la de la societat civil conflueixin en un camí irrenunciable i efectiu del dret a l’autodeterminació. Aquest camí només pot arribar al seu destí quan es convoqui un referèndum de manera oficial i vinculant a tot el país.*

*Per tot això som avui aquí. Per commemorar i reivindicar la nostra Festa Nacional i per deixar ben clar que la lluita continua.*

*Visca Catalunya!*

**8è.- APROVACIÓ DE LA MOCIÓ DE SOMESCOLA.CAT EN SUPORT A L’ESCOLA CATALANA.**

Des de Somescola.cat s’ha elaborat un manifest destinat als ajuntaments per la seva aprovació en suport a l’escola catalana , que es transcriu a continuació i es proposa la seva aprovació.

MOCIÓ EN SUPORT A L’ESCOLA CATALANA

El Tribunal Suprem espanyol ha dictat tres sentències que qüestionen el català com a llengua vehicular de l’ensenyament a Catalunya, fet que ha estat ratificat per una interlocutòria del Tribunal superior de Justícia de Catalunya, que imposa un ultimàtum per al seu compliment. Aquest fet atempta clarament contra el model d’escola catalana, un model educatiu que ha funcionat amb èxit els darrers 30 anys, basat en la no separació dels infants i joves per raó de llengua i gràcies al qual la nostra societat gaudeix d’un nivell de cohesió social acceptable.

La immersió lingüística i la consideració del català com a llengua vehicular a les aules han donat força i solidesa a aquest model, el qual ha estat objecte de reconeixement per part de diverses institucions europees i internacionals i ha estat avalat per evidències empíriques en l’informe PISA 2009 de l’OCDE, en el qual es constata que el nivell de coneixement de les dues llengües oficials a Catalunya és elevat i, en el cas del castellà, fins i tot superior a la mitjana de l’Estat espanyol.

Aquest model educatiu ha contribuït de manera decisiva a pal·liar el greu desequilibri que viu el català, llengua pròpia de Catalunya, respecte del castellà en diferents àmbits socials i culturals, alhora que s’ha demostrat eficaç en l’acollida i la inclusió social dels infants joves dels darrers moviments immigratoris, tot contribuint a mantenir la cohesió social de les nostres ciutats i pobles.

Per tot això, el Ple de l’Ajuntament per unanimitat, pren els acords següents :

**Primer :** manifestar el rebuig a les sentències del Tribunal Suprem espanyol i a la interlocutòria del Tribunal Superior de Justícia de Catalunya, que posen en perill el sistema d’immersió lingüística als centres educatius de Catalunya.

**Segon:** manifestar el suport al model d’escola catalana en llengua i continguts, així com a tota la comunitat educativa, per tal que continuï aplicant-lo en el dia a dia, sense atendre aquestes sentències ni altres similars que les puguin seguir.

**Tercer:** instar el Parlament de Catalunya a manifestar el seu desacord amb aquestes sentències i instar el Govern català a no fer cap pas enrere i a complir el que diu la Llei d’Educació de Catalunya pel que fa a la llengua vehicular i d’aprenentatge en l’ensenyament.

# Quart: fer saber aquests acords al Tribunal Suprem espanyol, al Tribunal Superior de Justícia de Catalunya, al govern català, al govern espanyol, i als grups parlamentaris del Parlament de Catalunya, el Congrés dels Diputats i el Senat espanyol, així com a la plataforma Somescola.cat, impulsora d’aquesta iniciativa.

Seguidament ei Sr. Alcalde pren la paraula i dóna les següents informacions als regidors assistents:

**Rotonda de la Pedrera**.- Obra que va passar de la Diputació a la Generalitat quan es va fer els traspàs de carreteres d’una entitat a l’altra. Sembla que s’han posat d’acord i d’entrada se’n farà càrrec el promotor.

El Sr. Lluís Freixa demana els expedients i projecte de tot el tema de la rotonda, ja que va demanar-lo a l’Ajuntament i no hi era.

Es contesta que el tema de la compra de terrenys per fer l’accés a la rotonda està a l’Ajuntament, i que la construcció de la rotonda és un expedient de competència de carreteres de la Generalitat, projecte que és de data febrer del 2007, data en que governava CIU a l’Ajuntament, per tant el projecte era vostre diu el Sr. Alcalde.

**Depuradora .-** Obra acabada amb tota la maquinària, falta connectar un pou al C/ Melianta. S’ha demanat per activa i passiva que es posi en marxa. Quan va venir el President de la Generalitat ens va explicar que la Generalitat tenen un problema greu, que l’ACA està pràcticament en fallida i que almenys fins d’aquí 3 o 4 mesos no es posarà en marxa.

**Zona Esportiva** .- L’empresa que va fer els arranjaments del camp de Futbol va posar com a millores en el projecte l’execució d’una pista a la zona esportiva darrera la llar d’infants. L’empresa ha tingut problemes degut a la falta de treball i obra pública. El dimecres dia 21 de setembre va venir l’empresari Sr. Fuster i va dir que ens passaria el projecte de la pista i segurament abans de Nadal ja estaria acabada.

**Gas natural.-** Va costar molt començar l’obra, però actualment s’estan complint els terminis previstos.

**Comptadors Agri-Energia i Telefònica.-** Una vegada acabades les obresd’urbanització, s’han legalitzat els punts de subministrament elèctric dels sectors de la Ctra. de Banyoles, C/ Mare Déu de la Font i part de la Ciutat Jardí, ara manca signar els convenis i pagar les taxes a Agrí Energia.

El C/ Mare Déu de la Font ja està connectat únicament falta retirar els pals. Faltarà la Cª Telefònica a realitzar els treballs i a la zona nova que Agrí Energia els subministri electricitat, ja que cap habitatge te telèfon fixa. Des de l’Ajuntament s’ha fet un informe per Telefònica en relació a l’escomesa elèctrica que ha de subministrar energia al quadre de distribució de telefonia del sector Ciutat jardí de Melianta.

**Ampliació escola**

Aquest mes de setembre s’ha comunicat des del Departament d’Ensenyament que en els propers mesos de novembre-desembre es començarien les obres d’ampliació de l’escola Alzina Reclamadora.

A continuació el Sr. Alcalde explica que per optimitzar recursos estan elaborant un calendari de manteniment de la via pública, que es tornarà a demanar la subvenció d’ICAEN quan es publiqui la propera convocatòria.

Que s’està fent un estudi a escala de tota la zona esportiva per saber el que falta, a on s’han de construir els espis esportius que falten i que el que es faci no impedeixi l’ampliació o construcció d’obres futures.

S’està elaborant el MIEM.

S’està treballant per fer un canvis a la web, el correu electrònic.

Estan preparant i pensant obres pel proper PUOSC.

Que s’ha entrat l’expedient a la convocatòria de Viure al Poble i Més. I el que s’ha inclòs a la memòria són petites actuacions i inversions en equipaments culturals i en indrets naturals que abarquen tot el municipi. Si atorguessin la subvenció, les obres s’executarien en tres exercicis.

Estem estudiant el tema de reconduir la deixalleria, sobre tot a la zona nova.

També fem un estudi per equilibrar les despeses a les necessitats actuals del municipi, personal, convenis en diferents empreses, per tal de confeccionar el nou pressupost, que se us passarà tant punt tinguem l’esborrany per veuresi el podem consensuar.

Seguidament explica que el doctor Telesse, metge dermatòleg, que havia viscut a Can Valentí de Fontcoberta és un gran especialista sobre ceràmica i pisa, que ha fet un estudi i datació de peces dels S. XIII al XIX i s’ha ofert a cedir-les a l’Ajuntament amb les corresponents explicacions.

El Sr. Alcalde comenta que podrien instal·lar aquestes peces en 3 o 4 vitrines a Can Jan.

A continuació explica la visita de l’Honorable Sr. President de la Generalitat a Banyoles i els temes que es varen tractar.

I seguidament explica el Viatge que va realitzar a Mèxic amb el grup de l’Esbart Fontcoberta i les diferents reunions institucionals i intercanvis culturals a Ajuntaments, Universitats. . que va assistir com a conseqüència d’haver posat el nom de Làzaro Càrdenas a un carrer de la zona Ciutat Jardí de Melianta.

**9è- PRECS I PREGUNTES.**

Arribat el torn de precs i preguntes pren la paraula el regidor Sr. Lluis Freixa i pregunta com està la construcció de la rotonda de la Ctra. de Banyoles a Figueres i comenta que no entén que a l’Ajuntament no hi hagi cap expedient sobre aquesta obra, i a més comenta que està molt mal senyalitzada, que s’hauria d’avisar a la Generalitat sobre el perill que això comporta.

El Sr. Alcalde contesta que l’obra és competència de la Generalitat, que l’Ajuntament el que ha fet és la gestió i compra dels terrenys per l’accés des de la urbanització Ciutat jardí a la rotonda de la Ctra. de Banyoles i ha deixat un pas pels animals per sota el carrer d’accés a la rotonda, cosa que va imposar la Diputació.

Es debat el tema dels expedients que hi ha a l’Ajuntament sobre el tema.

A continuació pren la paraula el Sr. Jaume Roura i pregunta si s’ha tornat la fiança a l’empresa Fuster.

Se li contesta que no, ja que com s’ha explicat abans encara no ha acabat l’obra de la pista.

Continua el mateix regidor i pregunta, en relació a l’estudi dels espais esportius, si es te en compte el terreny de l’ampliació de l’escola.

El Sr. Alcalde contesta que sí, que ja està cedit.

Seguidament pren la paraula la Sra. Consol Mas, diu que a la Ctra. de Banyoles hi falten dues faroles i pregunta que quan s’instal·laran?, També pregunta si es pintaran les línies dels passos de vianants?

El Sr. Alcalde contesta que les faroles ja es posaran el més aviat possible i que quan la rotonda estigui acabada voldria tenir preparada tota la senyalització i els canvis que s’haurien de fer.

Seguidament es parla de la senyalització de l’aparcament de l’escola.

El regidor Sr. Roura pregunta quin criteri es va seguir per a la instal·lació de les faroles solars, ja que al camí de la Serra Pelada a Can Masó no n’hi ha cap.

El Sr. Alcalde contesta que s’havia d’instal·lar en la 2ª fase però que tal com els ha informat en el despatx oficial, la subvenció que s’havia sol·licitat s’ha denegat. Que a la primera fase es varen instal·lar d’acord amb la inspecció que varen fer la tècnica de l’Ajuntament i el cap de la brigada.

Seguidament el Sr. Lluís Freixa pregunta si hi ha plànols de les rutes de Dipsalut i qui ha preparat les rutes?

Contesta la regidora Sra. Pilar Busquets i diu que les rutes les han preparat Dipsalut i que tots els itineraris saludables estan en terrenys públics.

I no havent-hi més assumptes a tractar ni més precs i ni preguntes a formular, el Sr. Alcalde aixeca la sessió a les 23h. En dono fe com a secretària.

Vistiplau

L’Alcalde La Secretària